Vážny, Ľubomír, podpredseda vlády SR pre investície (2014-07-10):
Ďakujem. Vážená pani podpredsedníčka Národnej rady, vážené panie poslankyne, páni poslanci a v neposlednom rade vážený pán dotazujúci sa poslanec, v novom programovom období 2014 až 2020 nastavujeme procesy tak, aby príprava projektov, podávanie žiadostí, výber projektov a samotná implementácia boli jednoduchšie. Sumárne opatrenia spočívajú v znižovaní administratívnej záťaže na strane žiadateľov o nenávratný finančný príspevok a na strane štátu v posilnení dohľadu nad efektívnym a hospodárnym nakladaním s týmito zdrojmi. V prvom rade ide o zavedenie elektronickej výmeny informácií medzi prijímateľmi a riadiacimi orgánmi najneskôr v roku 2016. Táto komunikácia nahradí papierovú výmenu charakteristickú pre toto programové obdobie. Rovnako sa snažíme o postupné nahradzovanie dokladov predkladaných žiadateľmi v papierovej forme, elektronickou komunikáciou medzi štátnymi orgánmi, ktorá zabezpečí nielen časovú, ale tiež aj finančnú úsporu spojenú s predložením projektu na strane žiadateľa. Ďalšie opatrenia zavádzané z úrovne centrálneho koordinačného orgánu smerujú k priamej podpore žiadateľov o finančné prostriedky vo forme zriaďovania informačných a konzultačných centier, ďalej zavedenia tzv. dvojkolového procesu výberu žiadostí o nenávratný finančný príspevok, ktorého cieľom bude podrobnejšie dopracovanie projektu len vtedy, keď má žiadateľ istotu, že jeho projekt bude hodnotený. Odstráni to tak dubiózne náklady na projektovú dokumentáciu. Toto opatrenie bude uplatnené najmä v rámci implementácií Integrovaného regionálneho operačného programu, ktorý bude slúžiť na podporu väčšiny vami vymenovaných oblastí aktivít. Vypracovanie vzorových projektov, na ktoré sa konkrétne pýtate, vzorov projektových zámerov, vzorov žiadostí o nenávratný finančný príspevok, nepovažujeme za adekvátne, aj vzhľadom na špecifiká a jednotlivých projektov a najmä vzhľadom na skutočnosť, že prakticky každé verejné obstarávanie je jedinečné a neopakovateľné, čo znamená, že sumár údajov zo vzorových projektov by sa obmedzil len na malé množstvo základných náležitostí každej žiadosti. Pre účely žiadostí o podporu sú a budú vypracované jednotné formuláre žiadosti o nenávratný finančný príspevok spolu s podrobnými inštrukciami na ich vyplnenie. A ich súčasťou bude aj príručka pre žiadateľa, aby sa vedel žiadateľ jednoduchšie v tejto oblasti zorientovať. Podľa môjho názoru aj keby bolo efektívne a prakticky uplatniteľné používanie vzorových projektov, čo som pred chvíľou povedal, že ho nepovažujeme za adekvátne, nezabránilo by to nekalým praktikám niektorých agentúr, na ktoré poukazujete, odborná úroveň žiadateľa má byť dostatočná na to, aby žiadateľ vedel posúdiť, kedy a za akým účelom potrebuje externú pomoc s prípravou projektu. Na záver chcem skonštatovať, že problém, na ktorý poukazujete, nie je v potrebe vzorových projektov, ale v nevyhnutnosti byť z úrovne niektorých žiadateľov o nenávratný finančný príspevok na vyššej úrovni, ani nie na vyššej úrovni technickej ako na vyššej úrovni etickej. A v prípade nevyhnutnosti žiadatelia majú spolupracovať len s takými agentúrami, ktoré ponúkajú korektné služby za primeranú a prijateľnú cenu. Ak také žiadatelia nepoznajú, čo, si myslím, poznajú, tak sme ochotní poskytnúť informácie hociktorým takýmto žiadateľom na Slovensku či už z úrovne centrálneho koordinačného orgánu aj takisto z úrovne kancelárie podpredsedu vlády pre investície. Ďakujem, pani podpredsedníčka, skončil som.